Forespørsel for teknisk og praktisk assistanse i forbindelse med revisjon av NORSOK S-002 Arbeidsmiljø.

# Introduksjon

NORSOK EG S Safety ser behov for å revidere NORSOK S-002 Arbeidsmiljø (eng: Working environment). Revisjonsprosjektet ble godkjent av Sektorstyret Petroleum (SSP) i juni 2023. Næringen inviteres til å tilby konsulentbistand i arbeidet med revisjon av NORSOK S-002.

NORSOK S-002 Arbeidsmiljø er en anerkjent standard med stor interesse i bransjen og som også brukes utover norsk sokkel. Standarden er en av de mest refererte i det norske regelverket, blant annet i Innretningsforskriften.

# Arbeidsbeskrivelse

En revisjonskomité med eksperter fra industrien er satt ned av EG S for å samarbeide om revisjonsarbeidet som er berammet fra oktober 2023 til juli 2025. Det er utpekt en revisjonsleder fra industrien og konsulenten skal bistå ledelsen med teknisk og praktisk assistanse i revisjonsarbeidet.

Konsulenten skal ha erfaring med bruk av NORSOK S-002 og være kvalifisert innen fagområdet standarden dekker. Konsulenten må ha kjennskap til relevante nasjonale og internasjonale standarder.

Vi ønsker en selvstendig og proaktiv konsulent som kan samarbeide godt med revisjonskomitéen og revisjonsleder.

Konsulentens oppgaver vil være følgende:

* Planlegge og lede revisjonsmøter i samarbeid med revisjonsleder og Standard Norges prosjektleder,
* Planlegge og lede åpne møter med interessenter underveis for å sikre tidlige innspill,
* Være redaktør for det endelige dokumentet og føre arbeidet i pennen ved bruk av Standard Norges verktøy for revidering av standarder (Authoring Tool),
* Bidra med god fremdrift i arbeidet,
* Bidra til kvalitet i tråd med retningslinjene beskrevet i NORSOK A-001.

Arbeidet skal utføres i tråd med Standard Norges standardiseringsregler og etiske retningslinjer, se vedlegg 3 og 4 i vedlagte kontraktstekst.

# Organisasjon

Revisjonen av standarden vil bli utført av en revisjonskomité assistert av innleid konsulent. Konsulenten rapporterer til leder av revisjonskomiteen. Revisjonskomitéen jobber på norsk og standarden skal skrives på norsk. Noe reiser i forbindelse med arbeidsmøter må regnes med.

Administrasjonstjenester leveres av Standard Norge.

# Økonomi

SSP har bevilget midler for en **del**-finansiering av konsulenttjenesten i inneværende år. Godkjent bevilgningen for konsulenttjenester i 2023 er på NOK 100 000,-. En timerate på NOK 1400,- er lagt til grunn, det vil si at dette utgjør ca. 70 timer.

Kostnaden for konsulenttjenesten i 2024 og 2025 vil omsøkes av Standard Norge i siste kvartal året før og vil bevilges av SSP på årlig basis.

Det er estimert totalt 250 timer á NOK 1400,- for arbeidet i hele perioden.

Det forutsettes dugnadsinnsats for møtedeltagelse, mens forberedelser og etterarbeid, samt eventuell reising kan faktureres.

Det foreslås timeavregning for arbeidet. Timelister skal attesteres av revisjonsleder og kopi av godkjenning skal sendes Prosjektleder Standard Norge på epost samtidig med at faktura oversendes.

EHR faktura er å foretrekke.

Se også den vedlagte avtaleteksten.

# Tidsplan

Arbeidet er planlagt med oppstart november/desember 2023 og avslutning juli 2025.

# Generell informasjon

Standard Norge gjennomfører en forenklet tilbudsevaluering for dette oppdraget. Tilbud med nødvendig informasjon (punkt 1-3 under) skal sendes på e-post til [petroleum@standard.no](mailto:petroleum@standard.no).

Følgende informasjon skal inkluderes (som angitt i vedlagte standardkontrakt for SN):

1. Norsk ligningsnummer, adresse og ansvarlig person/leder for tilbudet. Kontaktinformasjon for den aktuelle konsulenten. Dette skal kommuniseres ved å fylle ut informasjon i vedlagt kontraktsmal.
2. En oppdatert CV av med nøkkelkompetanse skal vedlegges. Kandidaten skal ha relevant kunnskap om de aktuelle dokumentene fra NORSOK og ISO og ha erfaring innen faget.
3. Kandidater skal tilkjennegi sine relevante eierinteresser og styreverv, alternativt bekrefte at hen ikke har slike næringsinteresser.

Annen informasjon som kan være inkludert:

1. Tilgjengelighet (hvis begrenset).
2. Motivasjon.

Utvelgelse av konsulent vil gjøres av NORSOK EG S leder i samarbeid med Standard Norge. Følgende vil bli vurdert:

Kandidatens kompetanse og erfaring.

Tilgjengelighet.

Norskkunnskaper – skriftlig.

Relevant kunnskap til de aktuelle dokumentene fra NORSOK og ISO og erfaring med faget.

Dato for engasjement start: så raskt som praktisk mulig.

# Vedlegg

Det er ett vedlegg til dette dokumentet med Standard Norges kontrakt og alminnelige kontraktsbestemmelser for kjøp av tjenester som skal returneres utfylt sammen med tilbudet.

**Kontrakt mellom Standard Norge**

**og leverandør**

|  |  |  |  |  |
| --- | --- | --- | --- | --- |
| **Prosjekt-tittel**  **Revisjon av NORSOK S-002:2025** | | | | |
| **Prosjektnr.**  2201-16-01 | Start dato:  01.11.2023 | Slutt dato:  31.07.2025 | | Arbeidssted:  Hos bedriften |
| **Leverandør** | Navn: | | | Adresse: |
| Ansvarlig avdeling: | | | Referanse: |
| Ansvarlig person, navn: | | | Ansvarlig person, telefon: |
| **Oppdragsgiver** | Standard Norge | | | Adresse:  Postboks 242, 1326 LYSAKER |
| Ansvarlig sektor:  Energi og Petroleum | | | Referanse:  kbi@standard.no |
| Ansvarlig person, navn:  Kari-Ann Omli Birkeland | | | Ansvarlig person, telefon:  97129302 |
| **Oppdrag/prosjekt** | Se vedlagt prosjektplan for nærmere beskrivelse.  Standarden skal utarbeides ved hjelp av verktøyet Authoring Tool (erstatter Word). | | | |
| **Arbeidsbeskrivelse/**  **fremdriftsplan** | Se vedlagt prosjektplan for nærmere beskrivelse. | | | |
| **Kontraktssum** | Innvilget NOK 100 000,- i 2023 (ca. 70 timer, maks ti0merate 1400,-)  Tentativt NOK 250 000,- for 2024 og 2025, forutsatt ytterligere årlig bevilgning av midler fra SSP | | | |
| **Betalingsbetingelser** | Timer faktureres månedlig eller sjeldnere  Faktura skal påføres prosjektnummer og timer skal attesteres av revisjonsleder.  Siste faktura for 2023 må være Standard Norge i hende senest 08.01.2024. | | | |
| **Spesielle betingelser/**  **avtaler** | Standard Norges alminnelige kontraktsbestemmelser er vedlagt og gjelder for denne kontrakten.  Dersom det er aktuelt å fakturere reiser skal disse gjøres på rimeligste måte i tråd med statens satser. | | | |
| **Annet** | Prosjektet fortsetter til Q2 2025.  NOK 180 000,- (ca 130 timer) omsøkes av SN i desember 2023 for budsjett i 2024,  NOK 70 000,- (ca 50 timer) omsøkes av SN i desember 2024 for budsjett i 2025.  Det tas forbehold om at NORSOK eierne godkjenner 2024 og 2025 budsjettene. | | | |
| **Vedlegg** | 1. Standard Norges alminnelige kontraktsbestemmelser  2. Arbeidsbeskrivelse (gjengitt foran avtalen)  3. Regler for standardiseringsarbeid (<https://www.standard.no/standardisering/hvordan-lages-standarder/regler-for-standardiseringsarbeid/>)  4. Etiske retningslinjer <https://www.standard.no/standardisering/hvordan-lages-standarder/etiske-retningslinjer/> | | | |
| Oppdraget skal utføres i henhold til de betingelser som er angitt ovenfor og i eventuelle vedlegg til kontrakten. Kontrakten med vedlegg er utstedt i to eksemplarer, med ett til hver av partene. | | | | |
| **For leverandør**  Dato og sted:  Underskrift: | | | **For Standard Norge**  Dato og sted:  Underskrift: Åse Lunde, Avdelingsdirektør Standard Norge | |

**Alminnelige kontraktsbestemmelser**

1. **Anvendelse**
   1. Disse alminnelige kontraktsbestemmelsene er knyttet til kontrakter ved bruk av Standard Norges standardkontrakt, og gjelder dersom det ikke er skriftlig avtalt noe annet.
   2. I tilfelle motstridende krav i avtalens dokumentasjon skal følgende prioritering gjelde:
2. Standardkontrakten
3. Disse alminnelige kontraktsbestemmelser
4. Andre vedlegg til kontrakten
   1. Benytter Standard Norge alminnelige eller spesielle betingelser som avviker fra disse, må avvikene spesifiseres uttrykkelig. Slike avvik er uten virkning dersom leverandøren ikke har godkjent dem for det aktuelle oppdraget.
5. **Utførelse av oppdraget**
   1. Leverandøren skal utføre oppdraget som er angitt i arbeidsbeskrivelsen på en profesjonell måte, og i samsvar med disse alminnelige kontraktsbestemmelsene.
6. **Kvalitetssikring**
   1. Leverandøren skal ha et tilfredsstillende kvalitetssikringssystem som er tilpasset oppdraget.
   2. Standard Norge har rett, men ikke plikt til å foreta inspeksjon for å forsikre seg om at oppdraget utføres i henhold til gjeldende kvalitetssikringssystem.
7. **Endringer**
   1. Standard Norge har rett til å kreve endringer i oppdraget, så lenge endringene ligger innenfor det som partene kunne forvente på tidspunktet for kontraktsinngåelsen. Endringer skal kun utføres etter skriftlig bestilling fra Standard Norge, som skal angi tydelig hvilke endringer som skal foretas.
   2. Leverandøren skal godskrives for det merarbeidet som slike endringer medfører, i samsvar med det kostnads- og fortjenestenivået som den opprinnelige kontraktssummen er basert på.
8. **Levering**
   1. Oppdraget skal omfatte den spesifiserte leveransen. Tjenester knyttet til leveransen etter levering skal være spesifisert særskilt.
   2. Leveringen skal skje til fastsatt tid.
   3. Dersom leverandøren forstår eller bør forstå at leveringen blir forsinket, skal Standard Norge umiddelbart varsles og årsaken oppgis. Nytt tidspunkt for leveringen skal være avtalt for at Standard Norge skal være forpliktet til å dekke kostnader påløpt etter angitt leveringstid.
9. **Pris**

Den avtalte kostnadsrammen omfatter hele leveransen og skal ikke overskrides uten at Standard Norge er varslet på forhånd. Et slikt varsel skal gi beskjed om forventet sluttpris som Standard Norge skal gi aksept til. Prisen er eksklusive merverdiavgift.

1. **Rapportering**

Det skal sendes skriftlig statusrapport etter nærmere avtale.

1. **Betalingsbetingelser**
   1. Dersom det ikke er avtalt noe annet, skal betaling skje innen 30 dager etter at korrekt faktura er mottatt av Standard Norge. Faktura skal sendes Standard Norge innen utløpet av etterfølgende måned etter måneden da arbeidet ble utført. Faktura skal være påført Standard Norges prosjektnummer, eventuelt andre referanser Standard Norge krever, og klart angi hva beløpet gjelder, med dokumentasjon på kostnadene etter oppgjørsform avtalt i kontrakten.
   2. Leverandørens sluttfaktura kan ikke sendes før kontraktsfestede leveranser har funnet sted, og skal være kommet frem til Standard Norge innen 60 dager etter kontraktsmessig levering. Krav fra leverandøren angående oppdraget som ikke er kommet til Standard Norge innen nevnte frist vil bli utelukket.
   3. Standard Norge skal ha rett til å holde tilbake omtvistet beløp inntil endelig avtale eller avgjørelse foreligger.
2. **Oppsigelse** 
   1. Både leverandøren og Standard Norge har rett til å si opp denne avtalen gjennom skriftlig varsel til den andre parten.
   2. Ved oppsigelse av kontrakten skal Standard Norge betale kompensasjon til leverandøren for alt utført arbeid forut for oppsigelsen, samt for alt nødvendig arbeid som følge av oppsigelsen.
   3. Dersom kontrakten gjelder innleie av personell til Standard Norge kan avtalen sies opp av begge parter, men slik at det gjelder en varslingsfrist på minst 30 dager. Oppsigelsen skal være skriftlig.
3. **Rettigheter til resultater**
   1. Eiendomsrettigheter til leveransen eller de deler som inngår i leveransen som leverandøren lager som en del av dette oppdraget, skal tilhøre Standard Norge, dersom det ikke er avtalt noe annet.
   2. Leverandøren kan ikke bruke resultater fra oppdraget til eget formål uten skriftlig avtale med Standard Norge. Leverandøren kan ikke selge eller på annen måte overdra slike resultater til en tredjepart.
   3. Leverandøren og Standard Norge kan inngå en særskilt avtale om at oppdraget skal være en utviklingskontrakt beregnet på å utvikle spesifikke tekniske metoder og oppfinnelser. Eiendomsrettigheten til, og fordelingen av eventuelle kommersielle fordeler, skal defineres i den særskilte avtalen.
   4. Dersom noen av partene erverver eiendomsretten til slike oppfinnelser, skal den parten overholde alle forpliktelser overfor oppfinneren i samsvar med arbeidstaker-oppfinnelsesloven av 17. april 1970 nr 21.
4. **Garantier**
   1. Leverandøren garanterer at leveransen oppfyller avtalens spesifikasjoner og krav og at den ikke har mangler av noen art.
   2. Etter levering skal Standard Norge innen rimelig tid gjennomgå og godkjenne leveransen. Dersom det avdekkes mangler skal Standard Norge umiddelbart og skriftlig varsle leverandøren om disse, slik at leverandøren kan utbedre manglene.
   3. Leverandøren skal uten kostnad for Standard Norge utbedre mangler som er skriftlig påpekt.
5. **Ansvar**
   1. Uansett ansvar skal verken leverandøren eller Standard Norge være ansvarlig overfor den annen part som følge av tapt fortjeneste eller inntekt eller andre følgeskader eller tap som er lidd direkte eller indirekte som en konsekvens av oppdraget.
   2. Leverandørens maksimale kumulative ansvar for kontraktsbrudd, mislighold eller forsinkelse under denne avtalen er begrenset til det kontraktsvederlag som er betalt for utførelsen av oppdraget.
   3. Leverandøren og Standard Norge samtykker i at bruken av resultatene av oppdraget skal skje for brukerens egen risiko.
   4. Hver part skal umiddelbart varsle den annen om enhver omstendighet som kan medføre bruk av de ovenstående paragrafer. Krav etter denne avtalen må være reist innen 12 måneder etter at arbeidet er utført, for å være gyldig.
6. **Force majeure**

Ingen av partene har misligholdt sine for-pliktelser etter denne avtalen dersom utførelsen av pliktene er blitt utsatt eller forhindret ved en krigshandling, naturkatastrofe, brann, eksplosjon, arbeidstvist eller annen hendelse som den involverte part ikke har mulighet til å forhindre, eller hadde grunn til å anta ville kunne inntreffe. Den involverte part skal straks varsle den annen part skriftlig om årsakene til og forventet varighet av en slik hendelse.

1. **Tvister**

Denne kontrakten skal være underlagt norsk rett. Alle tvister som oppstår i forbindelse med avtalen og som ikke kan løses i minnelighet, skal løses ved ordinær rettergang, dersom ikke partene blir enige om å avgjøre tvisten ved voldgift.